Ope brief: Dit gaan oor die saak nie jul sak nie, Dis-Chem!Dirk Hermann (Foto: Facebook) Geagte mnr. Saltzman Dit is nou al amper twee maande ná die gewraakte brief waarin u ŉ verbod op die aanstelling en bevordering van wit werknemers geplaas het – ŉ rasseverbod uit gedienstigheid aan die regering se ideologie. Gedienstigheid was dan ook die motivering vir die verbod. U sê u is bang vir boetes omdat u dalk nie aan die regering se rassevoorskrifte voldoen nie. U speel daarna met woorde in die media. Die brief is teruggetrek, maar u is soos ŉ kat op ŉ warm stoofplaat oor of die verbod teruggetrek is of nie. Solidariteit skryf aan u en u weier om op skrif te bevestig dat die verbod op die aanstelling en bevordering van wit mense teruggetrek is. Ons prokureurs begin ŉ regsproses. U prokureurs laat weet hulle weier om aan die regsproses deel te neem – iets wat vanuit enige regsoogpunt totaal oneties van u én u prokureurs is. Ek stel dit aan u dat u gedrag en dié van u prokureurs bevestiging daarvan is dat die verbod op die aanstelling en bevordering van wit mense by Dis-Chem bly geld. U frustreer nou die regsproses in Zuma-styl, omdat u nie wil hê dat die waarheid op verhoor geneem moet word nie. U plaas ŉ verbod op die aanstelling van lede van ŉ minderheid op grond van hoe hulle lyk. U, van alle mense, moet weet hoe ongelooflik gevaarlik dit is. Klakkelose staatsgehoorsaamheid aan ŉ verdrukkende staatsideologie kan noodlottige gevolge hê. Die ideologie wat u so ywerig ondersteun glo dat ras alles troef. Die werklikheid moet wyk voor ras. Wit mense moet weg by Eskom, institusionele kennis word ondergeskik gestel aan ideologie en vandag het ons beurtkrag. Die feit dat die krag by u apteke af is, is die gevolg van dieselfde ideologie wat u so benoud verdedig. Eskom het ook eens die verbodbrief geskryf. Alle besigheidsetiek wyk voor ras. Roekelose plundertransaksies, onder die dekmantel van swart bemagtiging, is aan die orde van die dag. Denel word so geplunder dat werkers, swart en wit, nie salarisse betaal word nie. Kaders word ontplooi, want die buit moet gedeel word. Daar is niks edel aan hierdie rasse-ideologie wat die elite verryk en die massas verarm nie. Hierdie rasse-ideologie is ŉ pakkie en u ondersteun die pakkie. Nou kom die regering vir die privaat sektor. Die rassepakkie wat die vernietiging van institusionele kennis, middelmatigheid en plundering behels, is op pad. Nuwe wysigings aan Suid-Afrika se rassewette is aan die kom. Die minister gaan werkplekke se rassesamestelling sentraal kan bepaal, ook vir u apteke. U sien dit kom, maar het nie die ruggraat om dit teen te staan nie. Saam met die res van die groot spelers in die korporatiewe wêreld sien u nie kans om die regering se rasse-ideologie, wat al so vernietigend was, te opponeer nie. U gee slaafs uitvoering daaraan – gedienstig, geduldig, gedwee. O nee, u voer dit selfs verder as wat selfs die drakoniese wette vereis. U verbod is selfs binne Suid-Afrika se rassewetgewing onwettig. Die verbod wat u plaas, is ŉ absolute verbod. Net u self mag uitsonderings op die rassereël maak. Ek besef hoekom – u moet u korttermynwelvaart beskerm. U het ŉ rykdom van R17 miljard uit Dis-Chem opgebou. U is onder die top tien rykste mense in Suid-Afrika – dít danksy die koopkrag van gewone mense, baie van hulle en lank reeds, is hoofsaaklik wit. U het ŉ saak met die langtermyneffek van die regering se rasse-ideologie, want u bestuur Dis-Chem (en u sak) van kwartaal tot kwartaal. Derduisende van u kliënte kan die langtermyngevolge sien, want hulle is gewone mense met klein balansstate wat bekommerd is oor die toekoms van hul kinders. Hulle is nie net woedend oor dít wat ŉ rasseverbod aan wit mense doen nie, maar ook wat dit aan Suid-Afrika, swart en wit, doen. Solidariteit en gewone mense veg teen hierdie stuk rasse-ideologie wat Suid-Afrika, die ekonomie en besighede stukkie vir stukkie doodwurg. Ons stry die stryd wat groot besigheid behoort te stry. U het nie ŉ greintjie waardering daarvoor nie; inteendeel ons is u vyand. U regspan is gewoon ongeskik en weier om konstruktief in ŉ gewone regsproses te wees. U wat die regering se ideologie wat besighede doodmaak moet beveg, word die agent daarvoor. Alles gaan oor welvaart op die kort termyn. Intussen het u ŉ vertrouensbreuk met ŉ groot persentasie van u kliënte veroorsaak. Dit is nie ŉ boikot nie, maar ŉ breuk. Hulle het die lus om hul aankope by u te doen, verloor. U het nie die ruggraat om die regering se rasseonregte te beveg nie, maar u kan u rug styf maak teen u kliënte wat dié onreg wil beveg. Ek hoop hulle straf u. Die regering se rasse-ideologie kom nou vir die privaat sektor. Om soos ŉ hondjie beangs om te rol om die baas ter wille te wees wat hom slaan, gaan niks help nie. Wees eerder ŉ waghond wat dít wat reg is beskerm. Wat die regering se rasse-ideologie doen is verkeerd, en ŉ privaat sektor wat dit versterk maak my naar. Doen die regte ding. Trek die verbod op wit mense skriftelik terug. Moenie Solidariteit se litigasie teen rassevergrype frustreer nie. Litigeer eerder self teen die regering se nuwe rassewette wat welvaart op die lang termyn vernietig. Groete Dirk Hermann Bestuurshoof van Solidariteit